TOP เด้ง 4% โบรกฯชูเป้า 67 บ. ชี้งบปี 64 โตแกร่ง “ค่าการกลั่น-ปิโตรเคมี” หนุน
TOP เด้ง 4% โบรกฯแนะ “ซื้อ” เป้า 67 บ. ชี้กำไรปกติจะโตต่อเนื่องในปี 65 หลังผลประกอบการแข็งแกร่งในปี 64 รับค่าการกลั่นที่ดีขึ้น ธุรกิจปิโตรเคมีที่มั่นคง และรับรู้รายได้จากโครงการ CAP
19 ม.ค. 2565

ผู้สื่อข่าวรายงานว่าวันนี้ (19 ม.ค. 2565) ราคาหุ้นบริษัท ไทยออยล์ จำกัด (มหาชน) หรือ TOP ณ เวลา 11:12 น. อยู่ที่ระดับ 53.50 บาท เพิ่มขึ้น 1.75 บาท หรือ 3.38% โดยทำจุดสูงสุดที่ 53.75 บาท และทำจุดต่ำสุดที่ 52.25 บาท ด้วยมูลค่าการซื้อขาย 779.01 ล้านบาท

บริษัทหลักทรัพย์ คันทรี่ กรุ๊ป จำกัด (มหาชน) ระบุในบทวิเคราะห์ (19 ม.ค. 2565) โดยคาดกำไรปกติจะโตต่อเนื่องในปี 2565 หลังฟื้นตัวขึ้นมาจากผลขาดทุนในปี 2563 และมีผลประกอบการแข็งแกร่งในปี 2564 หนุนจาก 1) ค่าการกลั่นที่ดีขึ้น 2) ผลประกอบการธุรกิจปิโตรเคมีที่มั่นคง และ 3) การรับรู้รายได้จากโครงการ CAP แนะนำ “ซื้อ” ราคาเป้าหมาย 67 บาท